ToekomsVenster: Op weg na heelheidFoto: Nick Karvounis/Unsplash.com Ons sluit ons kort reeks voorlopig af deur te verwys na ŉ unieke huweliksterapie en groeimodel met die naam Imago. Ek kan dit ten sterkste aanbeveel omdat ons almal op ŉ trajek van groei is en moet wees en deel het aan ŉ stukkende wêreld. Nog die man, nog die vrou in ŉ huweliksverbintenis is in alle opsigte gesond en heel. Die lewe, soos ŉ vorige keer gesê, gee aan ŉ mens af en dit laat stukkende plekke. Ons is almal op weg na heelheid. Dié besondere model gaan van die verstandhouding uit dat die huwelik eintlik ŉ Goddelike afspraak (divine conspiracy) is. Die Here weet uiteraard wat nodig is dat ek my volle potensiaal kan bereik, ook gesond kan word en daarom het hy hierdie vrou aan my gegee. Die omgekeerde is ook waar. Wat dus in my skort is “by haar” maar dit lê nie in daardie persoon se gemaksone nie. Dit vra ŉ offer en onselfsugtige optrede. Dis ook van die omgekeerde waar. Weereens ŉ besondere model. Wees op die uitkyk vir die stukkend in jou lewensmaat se lewe en sien hoedat die Here jou roep om ŉ verskil te maak. Dis liefde in die praktyk. Mag julle reis saam baie geseënd wees.